
Text rozhodnutia
Súd: Krajský súd Žilina Spisová značka: 30S/140/2018 Identifikačné číslo súdneho spisu: 5018200412 Dátum vydania rozhodnutia: 31. 01. 2019 Meno a priezvisko sudcu, VSÚ: JUDr. Jana Martinčeková ECLI: ECLI:SK:KSZA:2019:5018200412.2 Uznesenie Krajský súd v Žiline, v právnej veci žalobcu: Mgr. Robert Antal, so sídlom Ul. D. O.. X, XXX XX I. I., správca konkurznej podstaty úpadcu: BAVLNÁRSKE ZÁVODY-TEXICOM, s.r.o., so sídlom Textilná č. 23, 034 01 Ružomberok, IČO: 36 388 777, proti žalovanému: Okresný úrad Žilina, odbor opravných prostriedkov, pozemkový referát, so sídlom Vysokoškolákov č. 8556/33B, 010 08 Žilina, za účasti ďalších účastníkov: 1/ Železnice Slovenskej republiky, so sídlom Klemensova č. 8, 813 61 Bratislava, IČO: 31 364 501, 2/ ŽSR - Stredisko železničnej geodézie Bratislava, so sídlom Železničiarska č. 1, 811 04 Bratislava, 3/ TEXICOM Bavlnárske závody, š.p. „v likvidácii", so sídlom Bratislavská č. 125, 911 02 Trenčín, IČO: 00 153 141, o preskúmanie zákonnosti rozhodnutia žalovaného č. OU- ZA-OOP6-2018/028534/HOL zo dňa 06.09.2018, o návrhu žalobcu na priznanie odkladného účinku správnej žalobe, takto r o z h o d o l : Súd p r i z n á v a odkladný účinok správnej žalobe žalobcu zo dňa 05.10.2018 o preskúmanie zákonnosti rozhodnutia žalovaného č. OU-ZA-OOP6-2018/028534/HOL zo dňa 06.09.2018. o d ô v o d n e n i e : 1. Žalobou zo dňa 05.10.2018 sa žalobca domáha preskúmania zákonnosti a následne zrušenia rozhodnutia žalovaného č. OU-ZA-OOP6-2018/028534/HOL zo dňa 06.09.2018, ktorým žalovaný odvolanie žalobcu zamietol a rozhodnutie Okresného úradu Ružomberok, pozemkového a lesného odboru č. 1RE 26-2018/000263-13O zo dňa 20.03.2018 potvrdil v celom rozsahu. Uvedeným rozhodnutím správny orgán prvého stupňa v súlade s ust. § 7 ods. 6 zák. č. 180/1995 Z. z. o niektorých opatreniach na usporiadanie vlastníctva k pozemkom v platnom znení zmenil údaje schváleného registra obnovenej evidencie pozemkov v katastrálnom území X., v písomnej a grafickej časti k parcele určeného operátu č. 8033/1 evidovanej na mape určeného operátu nasledovne: zápis v katastri nehnuteľností (nesprávny): LV č. XXXXX, časť A: Majetková podstata, parc. EKN č. 8033/1, druh pozemku trvalé trávne porasty o výmere 6234 m2, časť B: Vlastníci a iné oprávnené osoby, účastník právneho vzťahu: Vlastník, účastník právneho vzťahu: Vlastník, 1 BAVLNÁRSKE ZÁVODY- TEXICOM (s.r.o.), Textilná 23, 03401 Ružomberok, IČO: 36388777, spoluvlastnícky podiel: 1/1. Správny orgán opravil údaje schváleného registra zapísané v katastri nehnuteľností v písomnej časti takto: Nový list vlastníctva, časť A: Majetková podstata, parc. EKN č. 8033/1, druh pozemku trvalé trávne porasty o výmere 6111 m2, časť B: Vlastníci a iné oprávnené osoby, účastník právneho vzťahu: Vlastník, 1 TEXICOM Bavlnárske závody, š.p. v likvidácii, Bratislavská 125, Trenčín, IČO: 00153141, spoluvlastnícky podiel: 1/1; LV č. XXXXX, časť A: Majetková podstata, parc. EKN č. 10002, druh pozemku zastavané plochy a nádvoria o výmere 123 m2, časť B: Vlastníci a iné oprávnené osoby, účastník právneho vzťahu: Vlastník, 1 Slovenská republika, spoluvlastnícky podiel: 1/1, titul nadobudnutia železničná kniha vl.č. 34, pôvodný zápis, účastník právneho vzťahu: Správca, 2 Železnice Slovenskej republiky, Bratislava v skrátenej forme „ŽSR“, Klemensova 8, Bratislava, PSČ 813 61, SR, IČO: 31364501, spoluvlastnícky podiel: 1/1. V grafickej časti je potrebné vykonať nový zákres parc. určeného operátu v súlade so súborom UO_8033_1_10002.vgi 20.03.2018 10:26 1655 bajtov. Grafická časť schváleného registra obnovenej evidencie pozemkov v katastrálnom území X. bude opravená v súlade s UO_8033_1_10002.vgi 20.03.2018 10:26 1655 bajtov, ktorý tvorí neoddeliteľnú súčasť tohto rozhodnutia. V ostatnej časti údaje ROEP v kat. území X., ktorý bol schválený rozhodnutím č. 1RE 9-2008/00110-2012-13P zo dňa 11.06.2012, ktoré nadobudlo právoplatnosť dňa 26.07.2012, zostali v písomnej a v grafickej časti nezmenené. 2. Žalobca v žalobe uviedol, že ako správca úpadcu zistil nespeňažený nehnuteľný majetok, vedený Okresným úradom Ružomberok, odbor katastrálny, na LV č. XXXXX, XXXXX a XXXXX, ktorý následne zapísal do konkurznej podstaty a ktoré zapísanie zverejnil v Obchodnom vestníku č. 174/2014 zo dňa 11.09.2014, zn. K017574. Podľa názoru žalobcu rozhodoval prvostupňový orgán o oprave chybných údajov ROEP po uplynutí zákonnej trojročnej lehoty, a teda protizákonne a následne žalovaný takéto nezákonné rozhodnutie, na základe odvolania žalobcu, v celom rozsahu ako správne potvrdil. Uviedol, že zákonom č. 115/2014 Z. z. sa v § 7 ods. 6 zmenila lehota na opravu chybných údajov registra z troch na päť rokov od zápisu údajov registra do katastra nehnuteľností. Zároveň poukázal na § 29b ods. 1 v čl. II zák. č. 115/2014 Z. z., ktorým sa mení a dopĺňa zák. č. 180/1995 Z. z., podľa ktorého „Konanie, v ktorom nebol návrh registra podľa § 7 ods. 1 uverejnený do 30. apríla 2014, sa dokončí podľa zákona účinného od 1. mája 2014.“ Z uvedeného vyplýva, že konania, v ktorých bol návrh registra uverejnený do 30.04.2014, dokončia sa podľa zákona účinného do 30.04.2014. Keďže v danom prípade bol ROEP zverejnený cca dva roky pred 30.04.2014, dokonca do tohto dňa bol už aj schválený rozhodnutím sp. zn. 1RE 9-2008/00110-2012-13P zo dňa 11.06.2012, ktoré nadobudlo právoplatnosť dňa 26.07.2012, je vylúčené, aby sa na opravu jeho prípadných chýb mohla vzťahovať päťročná lehota podľa znenia zák. č. 180/1995 Z. z. účinného od 01.05.2014. Ďalej žalobca uviedol, že napadnutými rozhodnutiami dotknuté pozemky, ktoré sú riadne zapísané do súpisu konkurznej podstaty, nemôžu byť z tejto vylúčené iným, ako zákonným spôsobom upraveným v § 19 ZKV. S výnimkou konkurzného súdu - Krajského súdu v Banskej Bystrici žiadny iný súd či správny alebo iný orgán nemá kompetenciu akokoľvek postihnúť v konkurznej podstate zapísané nehnuteľnosti, z konkurznej podstaty ich vyňať a zapísať v prospech tretej osoby. 3. Žalobca zároveň v žalobe žiadal, aby súd priznal správnej žalobe odkladný účinok. Žiadosť odôvodnil tým, že okamžitým výkonom napadnutého rozhodnutia žalovaného, ako aj prvostupňového správneho orgánu, hrozí závažná ujma a značná finančná škoda, a to tým, že prvostupňový správny orgán na základe potvrdzujúceho rozhodnutia žalovaného vykonáva v katastri nehnuteľností zmeny, ktorými konkrétne dotknuté pozemky zapisuje v prospech tretích osôb, čím závažne zasahuje do vlastníckeho práva úpadcu BAVLNÁRSKE ZÁVODY - TEXICOM, s.r.o. „v konkurze“, Textilná č. 23, 034 01 Ružomberok, IČO: 36 388 777, zároveň významným spôsobom ohrozuje práva a oprávnené záujmy konkurzných veriteľov, ktorí od roku 2003 čakajú na aspoň čiastočné uspokojenie svojich pohľadávok z výťažku zo speňaženia majetku úpadcu, ktorý je takýmto postupom nezákonne zmenšovaný. Zároveň tretie osoby, v prospech ktorých Okresný úrad Ružomberok predmetné pozemky zapisuje, tieto pozemky následne odpredávajú alebo inak scudzujú, čím sa vytvárajú podmienky pre následné mnohé súdne konania o určenie vlastníckeho práva k predmetným nehnuteľnostiam, o vrátenie vzájomných plnení poskytnutých na základe neplatnej zmluvy alebo o náhradu škody spôsobenej nezákonným rozhodnutím, prípadne iným. Poukázal na konanie vedené na Krajskom súde v Žiline pod sp. zn. 31S/105/2017, v ktorom sa prejednáva skutkovo aj právne úplne identická situácia, ktorá sa však týka iných parciel. Podľa žalobcu nezákonným postupom a nezákonnými rozhodnutiami žalovaného, ako aj prvostupňového správneho orgánu, dochádza k zmenšovaniu konkurznej podstaty spôsobom, ktorý je v priamom rozpore so zákonom č. 180/1995 Z. z., ako aj s ustanoveniami ZKV. Akékoľvek následné prevody vlastníckeho práva k dotknutým nehnuteľnostiam sú neplatnými právnymi úkonmi, čo v budúcnosti môže vyvolať mnoho zbytočných súdnych konaní a v neposlednom rade spôsobiť škodu jednotlivým účastníkom týchto zmluvných vzťahov. Žalobca má za to, že priznaním odkladného účinku žalobe nemôže dôjsť k porovnateľnému zásahu do práv či oprávnených záujmov dotknutých osôb, ako v prípade, ak by opäť došlo na základe právoplatných rozhodnutí správnych orgánov k reťazovým prevodom vlastníckeho práva k dotknutým parcelám a následne, pričom v prípade úspechu žalobcu v tejto veci, by bol zásah do jeho vlastníckeho práva, resp. vlastníckeho práva a oprávnených záujmov všetkých účastníkov konkurzného konania. V súvislosti so značným rozsahom škodlivého zásahu žalobca poukazuje na to, že postup správnych orgánov sa netýka len parciel, ktoré sú označené v rozhodnutí, proti ktorému smeruje táto žaloba, ale správne orgány už obdobné rozhodnutia vydali v takom počte a rozsahu, že sa tieto týkajú prakticky všetkých nehnuteľností, zapísaných na LV č. XXXXX, č. XXXXX a č. XXXXX pre kat. úz. X.. 4. K žalobe sa žalovaný vyjadril podaním zo dňa 21.12.2018. Navrhol, aby súd žalobu zamietol. K návrhu na priznanie odkladného účinku správnej žalobe sa nevyjadril. 5. Podľa § 184 zákona č. 162/2015 Z.z. Správny súdny poriadok (ďalej len SSP) podanie správnej žaloby nemá odkladný účinok, ak tento zákon alebo osobitný predpis neustanovuje inak. Podľa § 185 zákona č. 162/2015 Z.z. Správny súdny poriadok (ďalej len SSP) správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, a) ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom, b) ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. Podľa § 186 ods. 1 SSP nastúpením odkladného účinku zo zákona alebo jeho priznaním na základe rozhodnutia správneho súdu podľa § 185 sa pozastavujú účinky napadnutého rozhodnutia orgánu verejnej správy alebo opatrenia orgánu verejnej správy a takéto rozhodnutie alebo opatrenie nemôže byť podkladom na vydanie naň nadväzujúcich rozhodnutí orgánov verejnej správy alebo opatrení orgánov verejnej správy. Podľa § 186 ods. 2 SSP odkladný účinok zaniká právoplatnosťou rozhodnutia správneho súdu vo veci samej. 6. Rozhodnutie súdu o priznaní odkladného účinku správnej žalobe je potrebné považovať za výnimočné rozhodnutie. Pozastavenie účinkov rozhodnutia sa vzťahuje na rozhodovanie správnych orgánov oboch stupňov vydaných v inštančnom postupe. Osobitnou náležitosťou návrhu je tvrdenie o tom, že okamžitým výkonom napadnutého rozhodnutia alebo inými právnymi následkami napadnutého rozhodnutia orgánu verejnej správy hrozí závažná ujma resp. iný vážny nenapraviteľný následok a osvedčenie vzniku predpokladanej ujmy, resp. následku. Žalobca nie je povinný preukazovať, že príslušná ujma bezprostredne nastala, avšak vyžaduje sa preukázanie, že výkonom napadnutého rozhodnutia určitá závažná ujma hrozí. 7. Súd skúmal, či by okamžitým výkonom napadnutého rozhodnutia žalovaného správneho orgánu hrozila závažná ujma v zmysle § 185 písm. a) SSP. Z obsahu pripojeného administratívneho spisu žalovaného mal súd preukázané, že Okresný úrad Ružomberok, pozemkový a lesný odbor, ako prvostupňový správny orgán vydal rozhodnutie, ktorým došlo k zmene v osobe vlastníka nehnuteľností špecifikovaných v rozhodnutí zo žalobcu na iné subjekty - TEXICOM Bavlnárske závody, š.p. v likvidácii, Bratislavská 125, Trenčín, IČO: 00153141 a Slovenská republika. Žalovaný, konajúc o odvolaní žalobcu proti uvedenému rozhodnutiu, rozhodnutím č. OU-ZA-OOP6-2018/028534/HOL zo dňa 06.09.2018 odvolanie zamietol a napadnuté rozhodnutie potvrdil v celom rozsahu. Zo žaloby vyplýva, že v dôsledku vydania napadnutého rozhodnutia a jeho následným zapísaním do katastra nehnuteľností dôjde k zmene vlastníctva k nehnuteľnostiam špecifikovaným v žalobe a rozhodnutí. Novým vlastníkom parc. EKN č. 8033/1 katastrálne územie X. sa stane TEXICOM Bavlnárske závody, š.p. v likvidácii, Bratislavská 125, Trenčín, IČO: 00153141, a teda je odôvodnený predpoklad, že tento bude odpredávať dotknuté nehnuteľnosti tretím osobám, vzhľadom na skutočnosť, že nový vlastník je v likvidácii. Správny súd prihliadol na tvrdenia žalobcu uvedené v žalobe a v samotnom návrhu na priznanie odkladného účinku správnej žalobe, ako aj na skutočnosti vyplývajúce z pripojeného spisu žalovaného správneho orgánu. Žalobca osvedčil odôvodnenú obavu, že vykonaním napadnutého rozhodnutia - jeho záznamom do katastra nehnuteľností - dôjde k zmene v osobe v katastri evidovaného vlastníka, ktorý sa nachádza v likvidácii, čím je daná odôvodnená obava z možného prevodu týchto nehnuteľností v rámci likvidácie na tretie osoby. Preto súd priznal správnej žalobe odkladný účinok v súlade s § 185 písm. a) SSP. Rozhodnutie bolo prijaté pomerom hlasov 3 : 0. Poučenie: Proti tomuto uzneseniu nie je prípustná kasačná sťažnosť. (§ 439 ods. 2 písm. e) zák. č. 162/2015 Z. z. Správny súdny poriadok).

